Lars Barfoed (KF), 2009-02-03:
Jeg vil gerne sige tak for en rigtig god debat med mange gode og konstruktive indlæg.
Jeg synes, debatten peger godt frem mod det samarbejde, vi nu skal til at tage fat på i den brede forligskreds efter den store aftale om investeringer i infrastrukturen i Danmark i de kommende år.
Der er mange udfordringer, vi skal tage fat på, der er mange projekter og undersøgelser, som vi har aftalt skal sættes i gang, og det kræver jo, for at få noget godt og positivt ud af det i sidste ende for borgerne, at vi har en god og konstruktiv debat, både når vi har debatter her i salen, og når vi mødes i forligskredsen.
Jeg tror, det var hr. Johs. Poulsen, som sagde, at vi skal sætte borgerne i centrum.
Den udtalelse er jeg helt enig i.
I sidste ende drejer det sig om at sikre borgerne her i landet så god og effektiv kollektiv trafik som overhovedet muligt.
Jeg ved ikke, om der blev forventet et svar, da fru Pia Olsen Dyhr startede debatten med at spørge, om hovedstaden er en by.
Man kan selvfølgelig diskutere, hvad en by er.
Men hovedstaden er i hvert fald et stort, sammenhængende byområde, hvor der er lidt land indimellem, og så er der også byer, der føler sig knyttet til hovedstadsområdet.
Det er naturligvis meget komplekst at få hele det store område til at hænge sammen trafikalt, også med de mange mennesker, der skal frem og tilbage hver eneste dag i forbindelse med arbejde, institutioner, hvor børnene går, og selvfølgelig også fritidsaktiviteter osv. osv.
Børnene skal i skole og i gymnasium og alt det.
Det er meget komplekst at få det til at hænge sammen på en fornuftig måde, og det er jo det, vi skal arbejde på at gøre endnu bedre, end man gør i dag.
Jeg tror ikke, at løsningen her og nu er at samle alle selskaber i et stort selskab for hele Københavnsområdet, sådan som fru Pia Olsen Dyhr tænker man kunne gøre det.
Jeg tror, at man skal gå gradvis frem og så hele tiden sikre sig, at hvert skridt, der tages, fører os i den rigtige retning mod bedre kvalitet og større effektivitet for borgerne.
Men jeg er meget enig i det, fru Pia Olsen Dyhr siger, nemlig at der er behov for information og samordning.
Eksemplet med den manglende skiltning i S-toget, hvor man måske skulle være blevet i S-toget i stedet for at stå af og tage en metro, der måske så ikke går, viser jo meget godt og konkret, at vi skal sørge for, at der er samordning og information på tværs af de forskellige selskaber og transportformer i området.
Jeg er meget enig med hr. Kristian Pihl Lorentzen i de betragtninger, der blev fremført, og selvfølgelig også vedrørende det forslag til vedtagelse, som hr. Kristian Pihl Lorentzen fremsatte.
Det er jo glædeligt at se den brede opbakning, der er til vedtagelsen.
Jeg hørte muligvis forkert, men jeg synes, det lød, som om hr. Magnus Heunicke sagde, at ministeren udlagde det, som om der slet ikke er nogen problemer.
Jeg mener bestemt, der er problemer, vi skal tage fat på; der er masser af problemer, og flere af dem har jo været nævnt i debatten.
Der kan bestemt gøres noget, og det kan bestemt gøres bedre, men det er ikke nødvendigvis et spørgsmål om, at vi skal lave om på selve organiseringen, det kan være mange andre tiltag, vi skal tage.
Men det kan hr. Magnus Heunicke og jeg jo diskutere videre i den kommende tid.
Jeg mener ikke, det er afgørende, hvor mange selskaber der er - det er jeg enig i; det afgørende er, hvor godt der bliver samarbejdet.
Hr. Kim Christiansen har jo helt ret i, at der er mange yderområder rundtomkring i landet, hvor folk vel i virkeligheden kan sige, de har længere transporttider, end vi har i hovedstadsområdet.
Det skal vi hele tiden være opmærksomme på.
Men der er en særlig kompleksitet i hovedstadsområdet, der er særlig mange mennesker her, og det gør, at problemerne måske bliver lidt mere komplicerede at løse end andre steder i landet.
Men jeg synes også som hr. Kim Christiansen, at vi skal afvente den strategiske analyse, inden vi træffer nogen endelige beslutninger om det.
Det er også det, fru Henriette Kjær siger, når hun siger, at vi ikke nu skal lave en kæmpestor omorganisering igen; vi skal snarere bede aktørerne om selv at komme med bud på en bedre samordning, for de skal selvfølgelig også involveres i det, vi gør.
Hr. Per Clausen siger, at der er tale om farveblindhed, når vi taler om en grøn transportpolitik.
Jeg vil bare sige, at nu har eksperterne i årevis bedt om kørselsafgifter og mere investering i kollektiv trafik og mere forskning i grønne brændstoffer og i elbiler og hybridbiler, og hvis der er noget, det her forlig indeholder, er det netop alle de ingredienser.
Så kan man ikke komme bagefter og sige, at det, vi gør, ikke er grønt.
Det er meget grønt.
Til sidst vil jeg erklære mig enig med hr. Villum Christensen i, at det er en farlig vej at gå, hvis vi bare vil indføre store reformer her og nu, og jeg er fuldstændig enig i det, som hr. Villum Christensen også sagde, nemlig at debatten fortsætter uendeligt.
Jeg tror, det er helt rigtigt, at den debat, vi har, om hovedstaden, om organisering af de her ting i hovedstaden, er uendelig, men vi skal også hele tiden kontinuerligt finde på bedre løsninger, for så kan det kun gå i den rigtige retning for borgerne, og det er jo det, det i sidste ende drejer sig om.